এই পর্যন্ত শক্তির নিত্যতাসূত্র ভালোই বিদ্যমান আছে। কিন্তু বিপত্তি দেখা গেলো বিটা কণিকা নিঃসরণের ক্ষেত্রে। বিটা রশ্মি হলো প্রকৃতপক্ষে উচ্চগতির ইলেক্ট্রনের প্রবাহ। একটি তেজস্ক্রিয় নিউক্লিয়াস যদি একটি ইলেক্ট্রন নিঃসরণ করে অন্য একটি নিউক্লিয়াসে পরিণত হয় তাহলে উৎপন্ন নিউক্লিয়াস + ইলেক্ট্রন + ইলেক্ট্রনের গতিশক্তিজনিত ভর এই তিনএর সমষ্টি হওয়ার কথা প্রাথমিক নিউক্লিয়াসের ভরের সমান। চুড়ান্ত অবস্থার মোট ভর তথা শক্তির সমষ্টি প্রাথমিক নিউক্লিয়াসের শক্তির চেয়ে কখনো বেশী হবে না। যদি তেমনটি হতো তার অর্থ দাঁড়াবে তেজস্ক্রিয় বিভাজনে উৎপন্ন বিটা কণিকা শূন্য থেকে শক্তি সৃষ্টি করছে। আবার অন্য দিকে চূড়ান্ত অবস্থায় সম্মিলিত শক্তি প্রাথমিক অবস্থার চেয়ে কমও হওয়ার কথা নয়। কারণ তাতে মনে হবে শক্তি ধ্বংস হচ্ছে যা সংরক্ষনশীলতার লংঘন। মোটকথা প্রাথমিক শক্তি ও চূড়ান্ত শক্তি সমান হতে হবে। পরিমানে কম-বেশী হয়ে গেলে তা সংরক্ষনশীলতার লংঘন বলে প্রতীয়মান হবে। কিন্তু প্রথমদিকের গবেষনায় বিটা কণিকার নিঃসরণের ক্ষেত্রে চূড়ান্ত অবস্থায় মোট শক্তি কোনো কোনো ক্ষেত্রে প্রাথমিক অবস্থার চেয়ে কম পাওয়া গেলো। অর্থাৎ শক্তি সমান থাকতে হলে ইলেক্ট্রনকে যে বেগে গতিশীল থাকার কথা ইলেক্ট্রনের গতি পাওয়া গেলো তার চেয়ে কম।